Thilo Sarrazin

**Thilo Sarrazin** (* 12. Februar 1945 in Gera) is en düütschen Politiker vun de SPD. Vun 1975 af an is he in’n Opentlichen Deenst togange. Butendem hett he vun 2000 bit 2001 ok bi de Düütsche Bahn AG mit arbeit’. Vun 2002 bit April 2009 is he Finanzsenater in Berlin ween un vun Mai 2009 af an höört he to den Vörstand vun de Düütsche Bundsbank mit to. Sarrazin is verheiraat mit Ursula Sarrazin, b. Breit, un hett twee Söhns.

## Sien Weg
Thilo Sarrazin is de Söhn vun en Dokter, de ut eene Familie vun Hugenotten afstammt. Siene Mudder stamm ut eene Familie, de in Westpreußen en Goot harrt hett. Sarrazin is in Riäkelhusen groot wurrn. As he sess Johre oolt weer, keem he in en Kinnerheim na Bayern. Sien Abitur hett he in Riäkelhusen an dat Gymnasium Petrinum maakt. Dor weert sunnerlich de olen Spraken lehrt. Achterna hett he sien Wehrdeenst afleist’ un hett denn vun 1967 bit 1971 Volksweertschopslehr an de Universität in Bonn studeert. Denn is he Assistent wurrn an dat „Institut für Industrie- und Verkehrspolitik der Universität Bonn“. Dor hett he ok 1973 sien Dokter to’n Dr. rer. pol. maakt. Vun November 1973 bit Dezember 1974 is he wetenschopplichen Anstellten bi de Friedrich-Ebert-Stiftung ween. In düsse Tied is he ok in de SPD inträen. 

Vun 1975 af an is he in den Bund sien Opentlichen Deenst togange. Vun 1975 bit 1978 hett he as Referent in dat Bundsministerium för Finanzen arbeit’. Vun dor is he 1977 na Washington, D.C. na den Internatschonalen Geldfonds henstüert wurrn. Achterna weer he bit 1981 Baas vun en Referat in dat Bundsministerium för Arbeit un Sozialordnung un hett veel tohopenarbeit mit Bundsfinanzminister Hans Matthöfer un den sien Nafolger Manfred Lahnstein. As dat mit de Sozialliberale Koalitschoon in’n Oktober 1982 toenne gahn weer, is Sarrazin in dat Bundsministerium för Finanzen bleven. Dor weer he Baas vun en Reeg vun Referate, dormank dat Referat „Innerdeutsche Beziehungen“. In düt Referat is de düütsch-düütsche Geld-, Weertschops- un Sozialunion in Gang bröcht wurrn. In düsse Tied weer he to’n Deel ok för den Iesenbahnverkehr tostännig.

Vun 1990 bit 1991 hett Sarrazin för de Treuhandanstalt arbeit’. Achtern ais he bit 1997 in Rhienland-Palz Staatssekretär in dat Ministerium för Finanzen ween. Dornah weer he Vörsitter vund e Geschäftsföhrung vun de Treuhandliegenschaftsgesellschaft (TLG).

### Düütsche Bahn AG
Twuschen Vörjohr 2000 un dezember 2001 is Sarrazin bi de Düütsche Bahn AG anstellt ween. Toeerst weer he för veer Maande Baas vun de Interne Revischoon un denn, vun’n 1. September 2000 af an, Liddmaat vun’n Vörstand vun de DB Nett. Dor is he dor tostännig vör ween, wie dat fudder gahn scholl un wo dat Geld för utgeven weern scholl.

Dat warrt so ankeken, dat Sarrazin dor sunnerlich achter steken harr, dat de Volksaktie vun de Düütsche Bahn rutbröcht wurrn is. Düsse Aktien ohne Stimmrecht schollen rutbröcht weern, dormit de privaten Investors nich to veel mitsnacken konnen. He warrt ankeken as een, de dat dor düütlich up afsehn harr, dat de Düütsche Bahn mit ehr Geld över de Runnen kamen dö. Mit den vörmoligen Vörstandsvörsitter Hartmut Mehdorn hett he sik jummerlos in’e Klatten harrt. So hett he denn sien Afscheed vun de Dütsche Bahn ok mit allerhand Theater nahmen. 

### Senator för Finanzen in Berlin
In’n Januar 2002 is Sarrazin in Berlin Senater för Finanzen wurrn. He hett dor an fasthollen, sien Huushollt mit de Kameralistik so to föhren, as dat in kommunale Behördenalltied begäng ween is. 
 He hett dor bannig up keken, datt Geld nich bloß utgeven, man ok bisiet leggt wurrn is. As in dat Johr 2007 en Hoochkonjunktur bleiht hett, hett dat to’n eersten Mol in de Geschicht vun dat Land Berlin en Överschuss in’n Huushollt geven (€ 80 Mio.)

Sarrazin is in’n Juni 2008 de Senater in Berlin ween, de an’n meisten neven sien Arbeit noch anners wat maakt hett. 46 Jobs hett he bito maakt, dormank hett he in’n Upsichtsraat vun de Berliner Verkehrsbedrieve, vun de Charité, vun de Investitionsbank Berlin un vun de Vivantes GmbH seten. In de Tempodrom-Afäär is em vörsmeten wurrn, he harr sik nich an de Regeln holen, as he Geld vun dat Land rutgeven harr. De Staatsanwalt hett em in’n November 2004 anklaagt, man dat Landgericht Berlin hett de Klage gor nich eerst annahmen, weil dat meen, dor steek nix achter. In’n August 2009 is de Staatsanwaltschop Berlin woller, vunwegen „Untro“, gegen Sarrazin angahn. He schall en Golfclub in Berlin en Golfplatz to billig verpacht’ hebben. 

### In’n Vörstand vun de Düütsche Bundsbank
An’n 30. April 2009 hett Sarrazin as Senater vun Berlin Bott geven un is to’n Vörstand vun de Düütsche Bundsbank wesselt. Ulrich Nussbaum ut Bremen is denn sien Nafolger wurrn. Vun den 1. Mai 2010 af an is he tostännig ween för de Feller Informatschoonstechnologie, Risiko-Controlling un Revischoon.
An'n 9. September hett he bekannt maakt, dat he an't Enn vun'n Septembermaand Bott geven woll. Em weer dat to veel wurrn, dat bi 70% vun de Meenungen, de in de Dagblöer to lesen stünnen, gegen em weern.

## Striet
Wat Sarrazin över de Sozial- un Schoolpolitik in Berlin seggt hett, hett allerhand Lüde gegen em in Raasch bröcht un he hett dor den Röök vun weg, as wenn he Lüde geern gegen sik upbringen woll. Wenn he vörslahn dö, ok up dat Feld vun dat Soziale möss Geld bisiet leggt weern, denn hett dat meist Protest geven. 2008 hett he Vörsläge maakt, wie Lüde, de vun ALG II leven döen, mit minner, as veer Euro an’n Dag eten un drinken konnen. 2009 hett he sik utlaten över den Umgang vun Arbeitslose mit Energie: „Toeerst mol sünd Lüde, de Hartz IV kriegt, fökener tohuse; denn hefft se dat geern warm un amenne reguleert allerhand vun jem de Temperatur mit dat Finster“. Datt de Renten höger gahn schöllt, nömmt he „heel un deel dumm Tüüch“. Dat güng doch dor üm, dat de Bundregeerung de Börgerslüde verkloren möss, datt de Rente in dat Öller „up lange Sicht afsacken dö up dat aller Nödigste to’n leven“

Sarrazin höllt dor veel vun, bloß noch Frömme mit’n goden Schoolafsluss na Düütschland inwannern to laten un he meent, de Staat scholl de Lüde, de nich sülms arbeiden döen, minner wat Geld in’e Hand geven. 

 Bannig Theater hett dat geven, as Sarrazin sik in’n September 2009 in de Tiedschrift *[[Lettre International]]* över de Weertschops- un Migratschoonspolitik in Berlin ütert hett. Dor hett he seggt, grote Deele vun de Inwannerers ut Arabien un ut de Törkei wollen sik nich integreern in Düütschland un konnen dat ok nich. Unner annern hett he sik so höörn laten:

:*„Integratschoon bringt de towege, de sik integreert. Een, de nix deit, mutt ik ok nich ehren. Ik mutt numms ehren, de vun den Staat leven deit, de düssen Staat aflehnen deit, sik nich scheern deit dor üm, datt siene Kinner oorntlich na School gaht, un de jummerlos nee lüttje Koppdook-Deerns produzeert.“*

För dat, wat he dor seggt harr, hett Sarrazin Gegenwind kregen, unner annern vun den Vörsitter vun den Binnenutschuss vun’n Düütschen Bundsdag, Sebastian Edathy (SPD), vun den Paritätischen Wohlfahrtsverband, vun de Gewerkschaft ver.di un annere. Arno Widmann, de Baas vun dat Feuilleton vun de *[[Frankfurter Rundschau]]*, hett schreven: 

:*„He reageert dor mit Hysterie up, dat de Tostänne in de Bundsrepubliek sik ännert. He is dördreiht.“*
Achter Sarrazin hefft sik unner annern Hans-Olaf Henkel, Ralph Giordano, Peter Sloterdijk, un Necla Kelek un ok de düütsche Ooltbundskanzler Helmut Schmidt. stellt. Michael Klonovsky vun’n *[[Focus]]* hett in en Kommentar schreven, Sarrazin harr dat waagt, mit’n Finger up den unbannigen Schaden in de Hööftstadt Berlin to wiesen. De NPD un de DVU hefft verklaart, se harrn dat ja ummer al seggt, wat Sarrazin nun up’n Disch bringen dö. 

In de Berliner SPD is anstreevt wurrn, Sarrazin ut de Partei ut to sluten. 
 De Andräge vun de SPD-Deele, de sik dor achter klemmt harrn, sünd in’n März 2010 dör en SPD-Kommischoon vun’n Disch schaven wurrn. Axel Weber, Vörstandsvörsitter vun de Düütsche Bundsbank, hett dor för sorgt, datt in den Naam vun de Düütsche Bundsbank förmlich Afstand nahmen wurrn is vun Sarrazin siene Thesen. Weber weer dor al gegen ween, Sarrazin överhoop in den Vörstand to beropen. Weber hett Sarrazin upfoddert, he scholl Bott geven. Man Sarrazin möök dor nich mit un so hett de Vörstand em de Sorg för dat Feld „Bargeld“ afnahmen So bleev he bloß noch tostännig för de Feller Risiko-Controlling Informatschoonstechnologie. An'n 2. September hett de Vörstand bekannt maakt, datt he bi'n Bundspräsidenten Wulff den Andrag stellen woll, he scholl Sarrazin rutsmieten. An'n 9. September hett Sarrazin denn sülms bekannt geven, he woll sien Amt in'n Vörstand vun de Düütsche Bank vun dat Enne vun'n September af an nich mehr utöven. 

In Juni 2010 hett Sarrazin bi en Drepen vun de Arbeitskreise School-Weertschop vun de Unnernehmer-Verbänne Süüdhessen ütert, de Döörsnitt vun de gesamtdüütsche Intelligenz sack af vunwegen dat Towannern vun Migranten, de nich na School gahn sünd. Ok dor sünd glieks allerhand Lüde gegen up stahn.
De Bundskanzlersche Angela Merkel un de SPD-Parteivörsitter Sigmar Gabriel hefft em utschullen un Gabriel hett em vörslahn, he müch doch ut de SPD utträen.

### „Düütschland schafft sik af“
An’e Enne vun’n August 2010 is dat Book „Düütschland schafft sik af“ (original up Düütsch: „Deutschland schafft sich ab“) rutkamen. Sarrazin schrifft in düt Book, wat dor för Düütschland siene Tokumst bi rutkamen schall, wenn weniger Kinner up’e Welt kaamt, mehr Towannerers inwannern könnt un de Unnerschicht jummers grötter warrt. Dat Book is unbannig veel besnackt wurrn un hett foorts dree Uplagen sehn. Politikers ut all Parteien un Medien vun all Klören hefft sik dort to utlaten. Foorts is ok wedder up’n Disch bröcht wurrn, datt Sarrazin ut de SPD un ut den Vörstand vun de Bundsbank rutsmeten weern scholl. Bi allerhand Umfragen is avers rutkamen, dat en Mehrheit vun de Düütschen dat goot finnen deit, datt he sien Muul nich holen hett.

## Wat he rutbröcht hett
* *Ökonomie und Logik der historischen Erklärung. Zur Wissenschaftslogik der New Economic History.* Bonn 1974.
* *Krise und Planung in marxistischer Sicht: Das Beispiel Habermas*. In: *Hamburger Jahrbuch für Wirtschafts- und Gesellschaftspolitik* 19, 1974, S. 293–318 (zusammen mit Manfred Tietzel).
* *Investitionslenkung: „Spielwiese“ oder „vorausschauende Industriepolitik?“* Bonn-Bad Godesberg 1976 (als Herausgeber).
* *Beiträge zur Sozialpolitik.* Bonn 1978 (als Herausgeber).
* *Der Euro: Chance oder Abenteuer?* Bonn 1997.
* *Reform der Finanzverfassung.* Bonn 1998.
* *Der Euro.* Bonn 1998.
* *Ansatzpunkte für eine europäische Arbeitsmarkt- und Beschäftigungspolitik.* Bonn 1999.
* *Gestaltung der Zukunftsfähigkeit Berlins in Zeiten knapper Kassen.* Berlin 2004.
* *Regionale bzw. kommunale Entwicklungen im Bereich der Wohnungs- und Städtebaupolitik.* Berlin 2007.
* *Neue Wege zu einer angemessenen Finanzverteilung im Bundesstaat.* Münster 2008.
* Deutschland schafft sich ab: Wie wir unser Land aufs Spiel setzen, Deutsche Verlags-Anstalt, 2010, ISBN 3-421-04430-9

## Över Sarrazin
* Gideon Botsch: ''Sind die Äußerungen von Dr. Thilo Sarrazin im Interview mit der Zeitschrift Lettre International (deutsche Ausgabe, Heft 86) als rassistisch zu bewerten?'', Gutachten im Auftrag des SPD-Kreisverbandes Spandau und der SPD-Abteilung Alt-Pankow.

## Weblenken

* 
* Vorstand der Deutschen Bundesbank – Dr. Thilo Sarrazin, Deutsche Bundesbank
* Thilo Sarrazin. Ein Mann und seine Sprüche, sueddeutsche.de
* Thilo Sarrazin. Artikel, Hintergründe und Fakten., Spiegel Online

## Belege